
Parlamentul României

Camera Deputaţilor

COMISIA PENTRU ȘTIINȚĂ ȘI TEHNOLOGIE
	

	
	
	


București, 27 martie 2023
            Nr. 4c-24/43/2023
AVIZ
asupra  proiectului de Lege privind aprobarea Ordonanţei de urgenţă a Guvernului nr.13/2023 pentru modificarea art.205 alin.(10) din Legea educaţiei naţionale şi prorogarea unor termene
În conformitate cu prevederile art.95 și 117 din Regulamentul Camerei Deputaţilor, republicat, Comisia pentru știință și tehnologie a fost sesizată, spre dezbatere şi avizare, în procedură de urgență, cu proiectul de Lege privind aprobarea Ordonanţei de urgenţă a Guvernului nr.13/2023 pentru modificarea art.205 alin.(10) din Legea educaţiei naţionale şi prorogarea unor termene, trimis cu adresa nr. P.L.x. 188 din 20 martie 2023 şi înregistrată cu nr. 4c-24/43 din 20 martie 2023.
Conform dispoziţiilor art.75 din Constituţia României, republicată şi ale art. 92 din Regulamentul Camerei Deputaţilor, republicat, Camera Deputaţilor este primă Cameră sesizată. 

Potrivit prevederilor art.61 din Regulamentul Camerei Deputaţilor, Comisia a dezbătut inițiativa legislativă menționată mai sus în şedinţa din 27 martie 2023.
Proiectul de lege are ca obiect de reglementare modificarea art.205 alin.(10) din Legea educaţiei naţionale nr.1/2011 şi prorogarea unor termene. Intervenţiile legislative vizează instituirea posibilităţii pentru Ministerul Educaţiei de a acorda anual burse pentru stagii de studii universitare şi postuniversitare, stagii universitare complete de masterat şi de doctorat, pentru stagii postdoctorale şi de cercetare în străinătate, din fonduri constituite în aceste scop. Aceste burse se obţin prin concurs organizat la nivel naţional. Numărul, domeniile, condiţiile de finanţare şi procedura de acordare a burselor se stabilesc prin ordin al ministrului educaţiei. Prin derogare de la aceste prevederi, bursele în curs de desfăşurare la data intrării în vigoare a acestei ordonanţe de urgenţă, se finalizează cu aplicarea prevederilor legale de la data acordării acestora. De asemenea, se propune prorogarea termenului de aplicare a dispoziţiior art.74 alin.(5) din Legea nr.1/2011, astfel încât evaluarea naţională organizată la finalul clasei a VIII-a, cât şi admiterea la liceu începând cu generaţia de elevi care încep clasa a V-a în anul şcolar 2023-2024, să se desfăşoare în conformitate cu prevederile art.361 alin.(3) lit.b) şi d) din Legea nr.1/2011. Totodată, prin derogare de la dispoziţiile art.19 alin.(7) din Ordonanţa de urgenţă a Guvernului nr.75/2005 privind asigurarea calităţii în educaţie, mandatele aflate în curs ale membrilor Consiliului ARACIS se prelungesc până la data de 31 decembrie 2023.
 Membrii Comisiei au examinat inițiativa legislativă supusă avizării, expunerea de motive și avizul favorabil al Consiliului Legislativ nr.247/14.03.2023. 

În urma dezbaterilor s-a hotărât, cu unanimitate de voturi, avizarea favorabilă a proiectului de lege, în forma transmisă Comisiei pentru știință și tehnologie de către Biroul Permanent.                        
                 PREŞEDINTE,                                           SECRETAR,
                 Dragoș Gabriel ZISOPOL                             Ognean CRÎSTICI

